Branko Bačić, bivši HDZ-ov ministar graditeljstva u Vladi Jadranke Kosor, aktualni čelnik HDZ-a u Dubrovačko-neretvanskoj županiji i kandidat HDZ na listi u 10. izbornoj jedinici danas je pozvao birače da glasaju ili za HDZ ili za – SDP!

– Pozivam sve da ne daju glas manjim strankama jer one neće prijeći izborni prag. Izbor je jednostavan – ili HDZ ili SDP. Ovo su izbori između Andreja Plenkovića i Zorana Milanovića – rekao je Bačić, piše dubrovniknet.hr. Sasvim je jasno da Bačić pod “manjim strankama” misli prvenstveno na Most, koji prema posljednjoj anketi u 10. izbornoj jedinici osvaja čak tri mandata.

Na Bačićevi izjavu reagirao je odmah lider Mosta Božo Petrov.

– S ovim su sve maske pale. HDZ će lakše podnijeti SDP, a i obrnuto, nego što će dopustiti da kolač koji su između sebe dijelili, nestane. Jer, Most je upravo to napravio zadnjih 7 mjeseci. Most nije dao da ugrožavaju nacionalne interese i koriste državu kao samoposlugu. HDZ će lakše podnijeti SDP, za koji su 20 godina cijeloj hrvatskoj javnosti servirali priču da je to neprijatelj koji uništava Hrvatsku. Što je još gore, svojim udruženim cirkusom za javnost, HDZ i SDP stvorili su ogromne podjele i razdore u hrvatskom društvu, dok su iza pozornice igrali svoje igrice.

Čestitam g. Bačiću na iskrenosti, s tim da mogu potvrditi njegove riječi: svejedno je glasujete li za HDZ ili SDP. Ništa se neće promijeniti za građane. Dobit ćete veliko ništa, kao i svih zadnjih 20 godina. Na dobitku su samo oni. Zato od vas traže samo glas, ne mišljenje. Pa ako želite isti ishod, poslušajte savjet Branka Bačića. A ako ipak želite da Hrvatska doživi bolju budućnost, glasujte za Most. Za razliku od njih, pokazali smo kako se bori i da obraz zaista nema cijenu – rekao je Petrov.

Uoči predizborne šutnje kandidati s izborne liste HDZ-a za 10. izbornu jedinicu još su jednom pozvali birače da izađu na izbore, da glasaju odgovorno i izaberu one kandidate koji su dokazali da znaju štititi interese građana Dubrovačko-neretvanske županije. Izrazili su nadu, piše dubrovniknet, da će uspjeti osvojiti barem sedam mandata u najjužnijoj izbornoj jedinici.

Dakle, ako ćemo se malo šaliti, ako birači doista poslušaju HDZ-ova Bačića, SDP će osvojiti preostalih sedam mandata.

>> Hasanbegović uzvraća Milanoviću: Tko je pravi predsjednik SDP-a? Mustač, Perković?